**Έκθεση της Κοινοβουλευτικής Επιτροπής Οικονομικών και Προϋπολογισμού για το νομοσχέδιο «Ο περί Προϋπολογισμού του Κυπριακού Οργανισμού Αναπτύξεως Γης του 2022 Νόμος του 2021»**

**Παρόντες:**

Χριστιάνα Ερωτοκρίτου, πρόεδρος Χρίστος Χριστοφίδης

Χρύσης Παντελίδης Αλέκος Τρυφωνίδης

Χάρης Γεωργιάδης **Μη μέλη της επιτροπής:**

Ονούφριος Κουλλά Mάριος Μαυρίδης

Σάβια Ορφανίδου Σταύρος Παπαδούρης

Αντρέας Καυκαλιάς

Η Κοινοβουλευτική Επιτροπή Οικονομικών και Προϋπολογισμού μελέτησε το πιο πάνω νομοσχέδιο σε δύο συνεδρίες της, που πραγματοποιήθηκαν στις 10 και 17 Ιανουαρίου 2022. Στην πρώτη συνεδρία της επιτροπής παρευρέθηκαν εκπρόσωποι του Υπουργείου Οικονομικών, του Υπουργείου Εσωτερικών, καθώς και η γενική διευθύντρια του Κυπριακού Οργανισμού Αναπτύξεως Γης (ΚΟΑΓ).

Ο προϋπολογισμός του ΚΟΑΓ για το έτος 2022 προβλέπει δαπάνες ύψους €23.405.582 και έσοδα ύψους €22.165.600.

Σύμφωνα με τα στοιχεία που κατατέθηκαν ενώπιον της επιτροπής, οι δαπάνες του οργανισμού για το 2022 αφορούν τα ακόλουθα:

1. Αποπληρωμές δανείων/οφειλών και επιστροφές ποσών του Σχεδίου Στέγασης Χαμηλά Αμειβομένων (ΣΣΧΑ) (€8.071.800).

2. Κεφαλαιουχικές δαπάνες (€11.550.000).

3. Αποδοχές προσωπικού (€2.042.682).

4. Λοιπές διοικητικές δαπάνες (€838.600).

5. Αμοιβές και άλλα ωφελήματα (€802.500).

6. Μη προβλεπόμενες δαπάνες και αποθεματικό (€100.000).

Σύμφωνα με τα ίδια στοιχεία, τα κυριότερα έσοδα του οργανισμού αναμένεται να προέλθουν από εισπράξεις από την πώληση κατοικιών, διαμερισμάτων και οικοπέδων (€6.276.000), από τόκους εισπρακτέους (€470.600), από τις πολιτογραφήσεις ξένων επενδυτών και πρόσθετο συντελεστή δόμησης (€200.000) και από αναλήψεις από δάνεια (€15.000.000).

Στο πλαίσιο της συζήτησης του θέματος, η γενική διευθύντρια του ΚΟΑΓ αναφέρθηκε στη νέα στρατηγική πολιτική του οργανισμού, η οποία προσανατολίζεται περισσότερο στη διασφάλιση κατοικίας για οικογένειες με μεσαία και χαμηλά εισοδήματα μέσω του σχεδίου παροχής στέγης με προσιτό ενοίκιο.

Όπως η ίδια ανέφερε, διαχρονικά ο ΚΟΑΓ προέβαινε στην ανέγερση και πώληση/διάθεση κατοικιών μέσω των διαφόρων σχεδίων που εφάρμοζε. Υπό τις νέες κοινωνικοοικονομικές συνθήκες που έχουν δημιουργηθεί, όλο και περισσότερος κόσμος δεν έχει πλέον την οικονομική ευχέρεια να προβεί στην αγορά ιδιόκτητης κατοικίας και ως εκ τούτου αναγκάζεται να καταφύγει στην ενοικίαση στέγης, γεγονός που έχει οδηγήσει σε σημαντική αύξηση των ενοικίων.

Συναφώς, ο ΚΟΑΓ ανταποκρινόμενος στις νέες συνθήκες θα εφαρμόσει το Σχέδιο Προσιτού Ενοικίου, σύμφωνα με το οποίο θα ανεγείρονται κατοικίες και θα διατίθενται στους δικαιούχους με χαμηλό ενοίκιο. Οι εν λόγω κατοικίες θα συντηρούνται και θα διατηρούνται σε πολύ καλή κατάσταση, με στόχο να βοηθηθεί διαχρονικά όσο το δυνατό μεγαλύτερη μερίδα του πληθυσμού.

Ειδικότερα, στο πλαίσιο αυτό ο ΚΟΑΓ θα προβεί μεταξύ άλλων στην ανάπτυξη τριών τεμαχίων στη Λεμεσό με τη συμμετοχή του δήμου Λεμεσού με στόχο την ανέγερση και διάθεση με προσιτό ενοίκιο εξακόσιων οικιστικών μονάδων. Προς τον σκοπό αυτό ο δήμος Λεμεσού θα διαθέσει τρία μεγάλα ιδιόκτητα τεμάχια με τη μέθοδο της αντιπαροχής στον ΚΟΑΓ. Το έργο θα προχωρήσει σε φάσεις και αναμένεται να ολοκληρωθεί σε πέντε χρόνια και στην εν λόγω ανάπτυξη θα ενσωματωθούν διάφορες κοινωφελείς υπηρεσίες για σκοπούς εξυπηρέτησης της ανάπτυξης.

Παρόμοιο έργο θα εκτελεστεί και στη Λάρνακα σε γη που αγοράστηκε από τον ΚΟΑΓ για τον σκοπό αυτό, καθώς και στη Λευκωσία στην περιοχή Καϊμακλίου, όπου ήδη βρίσκεται σε εξέλιξη έργο που περιλαμβάνει δεκαέξι κατοικίες.

Σημειώνεται ότι η γενική διευθύντρια του ΚΟΑΓ κατέθεσε στην επιτροπή σχετικό σημείωμα στο οποίο περιλαμβάνονται λεπτομέρειες για τα προαναφερόμενα έργα.

Απαντώντας σε σχετικά ερωτήματα που τέθηκαν από μέλη της επιτροπής, η γενική διευθύντρια του ΚΟΑΓ αναφέρθηκε επίσης σε προϋπολογιζόμενο ποσό ύψους €8.000.000, το οποίο αφορά επιστροφή στην κυβέρνηση ποσού που είχε παραχωρηθεί στον οργανισμό για σκοπούς υλοποίησης του ΣΣΧΑ.

Περαιτέρω, σύμφωνα με την ίδια, το πρόβλημα που αντιμετωπίζουν ορισμένοι αγοραστές με την έκδοση τίτλου ιδιοκτησίας στο συγκρότημα «Δάφνη» στον Στρόβολο, κυρίως λόγω παράνομων επεκτάσεων, βρίσκεται σε πορεία διευθέτησης, αξιοποιώντας κυρίως τη σχετική νομοθεσία, η οποία επιτρέπει την έκδοση τίτλου ιδιοκτησίας με σημειώσεις.

Η Κοινοβουλευτική Επιτροπή Οικονομικών και Προϋπολογισμού, αφού έλαβε υπόψη όλα όσα τέθηκαν ενώπιόν της, κατέληξε στις ακόλουθες θέσεις:

1. Η πρόεδρος και το μέλος της βουλευτές της κοινοβουλευτικής ομάδας του Δημοκρατικού Κόμματος, τα μέλη της βουλευτές της κοινοβουλευτικής ομάδας ΑΚΕΛ-Αριστερά-Νέες Δυνάμεις, καθώς και το μέλος της βουλευτής της Δημοκρατικής Παράταξης επιφυλάχθηκαν να τοποθετηθούν κατά τη συζήτηση του θέματος στην ολομέλεια του σώματος.

2. Τα μέλη της επιτροπής βουλευτές της κοινοβουλευτικής ομάδας του Δημοκρατικού Συναγερμού τάχθηκαν υπέρ της ψήφισης του νομοσχεδίου σε νόμο για την κατά νόμο έγκριση του προϋπολογισμού του ΚΟΑΓ για το έτος 2022.

Στη βάση των πιο πάνω τοποθετήσεων, η Κοινοβουλευτική Επιτροπή Οικονομικών και Προϋπολογισμού υποβάλλει την παρούσα έκθεσή της για τη λήψη τελικής απόφασης επί του νομοσχεδίου κατά τη συζήτησή του στην ολομέλεια του σώματος.

18 Ιανουαρίου 2022

Αρ. Φακ.: 23.01.062.199-2021

ΚΠ/ΝΧ,ΓΜ/ΜΓ